Kainuun Lintutieteellinen Yhdistys ry

KLY

**TOIMINTAKERTOMUS 2016**

Yhdistyksen osoite:

Kainuun Lintutieteellinen Yhdistys ry

C/O Juha Mannermaa, Kuurnantie 5 A 14, 87200 Kajaani

Yhdistyksen hallitukseen kuuluivat Vesa Hyyryläinen (pj), Miska Puumala (vpj), Risto Leinonen (siht), Kalle Heikkinen, Samuli Lappalainen, Juha Mannermaa, Ari Partanen.

Rahastonhoitajana toimi Pirjo Tarkkinen ja AHK:n pj:na Hannu Rönkkö.

BirdLife Suomen edustajistossa yhdistyksen edustajina olivat Teppo Piira ja Kari Haataja.

Yhdistyksen jäsenmäärästä vuoden 2016 lopussa oli 117varsinaista jäsentä, ja 16 perhejäsentä, sekä neljä nuorisojäsentä. Puhelinrinkiin ( Whats app palvelu ) oli vuoden 2016 loppuun mennessä liittynyt 32 KLY:n jäsenmaksun maksanutta jäsentä. Tässä nykyisessä sovelluksessa ei peritä ylimääräisiä maksuja rinkiin liittymisestä.

Vuosikokous pidettiin Paltaniemen kylätalolla 20.1.2016; osallistujia oli 11. Kuukausikokoukset pidettiin Paltaniemen kylätalolla 16.3. (vuoden lintu koskikara, Hannu Rönkön esitys *Ekopinnavuosi 2015*, Kainuun lintupaikat/Kajaani esittely Ari Partanen), 13.4. (Teppo Helon esitelmä *Metsäalueen linnusto* ), 18.5. (Timo Mustosen ja Valtteri Mulkahaisen kuvaesitys *Lofootit,* Juha Mannermaa: ekopinnarallin purku, ), 7.9. (Pekka Helon perhoskuvia, 12 -tunnin kisan purku), 9.11. (Vesa Hyyryläisen esitelmä *Kainuun* sääksiprojekti, Lokakuun pinnakisan purku).Kokouksissa oli Ari Tervon uudistunut lintujen tunnistusosuus. Petolintujen tunnistus kuvin ja sanoin. Tunnistukset käsittelivät jalohaukkoja, varpushaukkalajeja ja suohaukkoja.

Hallituksen kokoukset pidettiin 29.1. ja 9.11.2016. Sen lisäksi hallitusjäsenten yhteydenpitoa oli pitkin vuotta sähköpostissa asioiden niin vaatiessa.

Opastettu pöllöretki järjestettiin 12.3.2016 (oppaana Juha Mannermaa). Retkeläiset saivat useita äänihavaintoja huuhkajista, helmi- ja viirupöllöistä. Retkelle osallistui 10 KLY:n jäsentä.

Luontokuvailta järjestettiin Kaukametsän isossa salissa 5.4.2016. Tilaisuudessa esittelivät kuviaan Mika Puurula*: Kainuun- ja Koillismaan eläimet ja revontulet,* Jouni Ruuskanen: *Afrikan linnut ja eläimet,* Ulla Poukkanen: *Kuhmon metsäpeurat* ja Ville Heikkinen: *Eläin- ja lintukuvia Kuhmosta.* Tilaisuuden juonsi Vesa Hyyryläinen. Yleisöä oli runsaasti, yli 300 henkilöä.

Jäsenkirjeissä tiedotettiin kokousten lisäksi pinnakisojen tuloksista ym. ajankohtaisista asioista.

Harvinaisuushavaintojen nopeaa ilmoittamista varten käytettiin tekstiviestipalvelua. Tuoreimpia havaintoja ilmoitettiin myös sähköpostiringin kautta, jossa myös käytiin keskustelua ajankohtaisista asioista.

Alueellinen harvinaisuuskomitea (AHK) jatkoi toimintaansa normaalisti. AHK käsitteli vuoden aikana 17 havaintoilmoitusta, joista yksi hylättiin.

Tiiraan ilmoitettiin vuoden aikana Kainuun linnuista runsaasti havaintoja ja yhdistyskäyttäjät ylläpitivät Kainuun lintuhavaintoarkistoa. Vuoden aikana Kainuussa havaittiin 228 luonnonvaraista lajia. Kainuulle uusia lintulajeja havaittiin 1. Sitruunavästäräkki Paltamossa 30.4.2016. Havainnon tekivät Pauli ja Taneli Mutanen. AHK tarkasti havainnon ja hyväksyi sen.

Pihabongaukseen tammikuussa (29.-30.1.2016) osallistui runsaasti sekä yhdistyksen jäseniä että muita kainuulaisia.

Paltaniemen koululla järjestettiin lintuharrastuspäivä 24.4.2016. Päivän aikana järjestettiin opastettuja linturetkiä ja Pekka Helo esitteli kuviaan.

Valtakunnalliseen Tornien taistoon 9.5.2016 osallistuttiin 10:nellä KLY:n alueen (Kainuun maakunta ja Vaalan kunta) lintutornilla. Suurimman lajimäärän havainnoi KLY 1, A. Partasen puutarha, 72 lajia. KLY 1 joukkueen muodostivat Juha Mannermaa, Ari Partanen, Hannu Rönkkö, Teppo Helo, Ari Tervo. 10 tornia on KLY:n alueen uusi ennätysmäärä.

Kajaanin Ladun kanssa järjestettiin opastettu linturetki Hailuodolle. Vetäjinä toimivat Juha Mannermaa ja Jouko Kotimäki.

Lasten lintuviikolla järjestettiin 21.5. Paltamon perhepäiväkotilapsille ohjelmallinen lintu-/luontoretki Paltamon Kivesvaaralle. Vetäjinä toimivat Miska Puumala ja Vesa Hyyryläinen.

Juha Mannermaa johdatteli väkeä yölintuja kuuntelemaan 17.6.2016.

Perinteisiä linturalleja ja pinnakisoja järjestettiin seuraavasti:

Ekopinnaralliin 14.5.2016 osallistui 12 joukkuetta (17 henkilöä); yhteensä havaittiin 124 lajia; voittajajoukkue Pekka ja Teppo Helo, 96 lajia.

Suomussalmella järjestettiin 24h pinnaralli 11.-12.6.2016, johon osallistui 8 joukkuetta (21 henkilöä); yhteensä havaittiin 119 lajia; voittaja joukkue Helot (Teppo, Teemu ja Pekka Helo), 101 lajia.

12h pinnakisa järjestettiin 3.9.2016, joukkueita oli 9 (17 henkilöä); yhteensä havaittiin 109 lajia; voittajajoukkue Saana ja Jouni Meski, 85 lajia.

Lokakuun pinnakisaan (koko lokakuun ajan kestävä) osallistui 28 KLY:n jäsentä; yhteensä havaittiin 125 lajia; voittaja oli Hannu Rönkkö, 105 lajia.

BirdLife Suomi järjesti jo perinteeksi muodostuneen Pönttöbongaus tapahtuman 11.-12.6.2016, johon myös KLY:n jäseniä osallistui tarkkailemalla ja havainnoimalla pihapiirien pöntöissä pesiviä lintuja.

KLY:n jäsenistöä osallistui BirdLifen järjestämään Euroopan suurimpaan EuroBirdWatch tapahtumaan 1.-2.10. Tapahtumassa tarkkaillaan lintuja ympäri Eurooppaa samaan aikaan.

Ari Partasen puutarhalla oli järjestetty jäsenistölle lintujen syysmuuton seurantaa 18.9.2016

Foto Fennica kävi vieraanamme ja järjesti kiikari ja kaukoputki esittelyn. Tilaisuus pidettiin 20.4.2016 Paltaniemen venesatamassa. Jäsenistö osti uusia kiikareita esittelijältä.

Zeissin kiikari ja optiikka esittely järjestettiin Paltaniemen lintuharrastuspäivien yhteydessä 24.4.2016 Paltaniemen kylätalolla. Esittelypäivän tarjouksista vastasi Ase- ja Optiikkahuollosta Hannu Korhonen. Myös Zeissin kiikarit tekivät kauppansa lintuharrastajille.

Pikkujoulu pidettiin 26.11.2016 Paltaniemen kylätalolla. Tilaisuudessa katseltiin myös ruokailun ja kahvittelun ohessa jäsenten ottamia kuvia linnuista ja muusta luonnosta. Juhlaan osallistui 25 henkilöä.

Yhdistyksen toimintaa esiteltiin lehdistössä.

YLE Kainuun Radiossa haastateltiin yhdistyksen jäseniä eri teemoista.

Yhdistyksen asioita oli esillä myös KLY:n Facebook-sivuilla.

Heikki Lehtovuoren kuvauskoju Painuanlahdella oli jäsenten käytössä.

Loukkaantuneita lintuja hoidettiin tai toimitettiin hoitoon. Puhelimitse annettiin hoito-ohjeita ja neuvontaa eri lintuasioissa.

Yhdistys osallistui yhdessä muiden yhdistysten kanssa lausuntoihin lintujen suojeluasioissa. Esimerkiksi Ärjän saaren suojeluasiassa laadittiin asiakirjoja muiden yhdistysten kanssa.

Yhdistyksen jäsenet osallistuivat valtakunnallisiin tutkimuksiin kuten talvilintulaskentoihin ja jatkoivat omia lintututkimuksiaan ja kuvaushaaskojen pitoa entiseen tapaan.

Pönttötalkoita järjestettiin ja metsiin vietiin kymmeniä pönttöjä eri lajeille. Materiaalia saatiin mm. Pölkky Oy:n sahalta. KLY:n pönttötalkoot pidettiin A. Partasen puutarhalla 10.4.2016, paikalla oli 6 jäsentä nikkaroimassa tiaisten ja kottaraisten pönttöjä.

KLY osallistui Metsähallituksen järjestämään linnunpönttötalkoisiin 27.8.2016 opastajana ja asiantuntijana. Paikalla oli 10 KLY:n jäsentä, jotka auttoivat noin 100 talkoisiin osallistunutta pöntön naulaajaa. Pönttöjä syntyi talkoissa noin 120 kappaletta. Myös viirupöllön ja tuulihaukan pönttö näki päivän valonsa. Metsähallituksen pönttötempaus oli osa YLE:n järjestämää Miljoona linnunpönttöä kampanjaa, joka jatkuu vielä tänä vuonna.

KLY:n jäsenistöä oli vuonna 2016 kevät talvella talkoissa, joissa kaadettiin puita ja raivattiin pois näkymäesteitä Vaalan Kuvajan lintutornin edustalta.

Yhdistys osallistui BirdLife Suomen uuden toimintastrategian suunnitteluun vastaamalla BirdLife Suomen jäsenyhdistyksille suunnattuihin kirjallisiin kyselyihin. BirdLifen järjestämään strategiapäivään (kokous 19.11.2016) yhdistyksestämme osallistui edustajanamme Kari Haataja. Hän osallistui myös BirdLife Suomen edustajiston kokoukseen 20.11.2016. Uuden toimintastrategian suunnittelu jatkuu edelleen tänä vuonna 2017.

Lintuja on rengastettu yhdistyksen alueella useamman rengastajan toimesta.

Julkaistiin Kainuun Linnut 2015 -lehti (toim. Juha Mannermaa).